Salim Obralić
Salim Obralić (1945 – 9. septembar 2018) bio je bosanskohercegovački slikar i grafičar. Autor je uniformnog nadgrobnog spomenika muslimanskih boraca Armije Republike Bosne i Hercegovine, šehidskog nišana. Obralić pripada plejadi umjetnika Bosne i Hercegovine kao što su Safet Zec, Mersad Berber, Dževad Hozo. Osim slikarstva, Obralić se bavio i grafikom i skulpturom. Njegov umjetnički rad obuhvata brojne izložbe, a za svoj doprinos umjetnosti dobio je mnoga priznanja. Među njima se ističu Prva otkupna nagrada Autorske agencije iz 1970. Otkupna nagrada Likovne akademije iz Beograda iz 1971. i Šestoaprilska nagrada grada Sarajeva za slikarstvo iz 1983. Njegove rane grafike, pod snažnim utjecajem poetike nadrealizma i magijskog realizma, odlikuju se pročišćenom formom, svedenim oblicima i suptilnim tonskim nijansiranjem akvatinte.